9
A kunubu anun God ungaai ma Noaa
1 +Ma God i pir wadaan taa Noaa ma a tula natnatuna, ma i piri taan diat naa, “Muaat a babuta ma muaat a wabure muaat ma muaat a wateng a rakrakaan buaal. 2 A kum wewagua raap ko ra rakrakaan buaal, a kum pika raap ko ra maup, a kum wewagua raap baa diat kakakaa u ra pia, ma a kum ian raap u ra pakaana taai, diat a burut karom muaat. Iaau taar araap taa diat u ra limaamuaat. 3 A kum lalaaun na utnaa raap baa diat welia taltalili, a maamuaat kup a winangaan. Namuga mun iaau taar taa a kum waina diwaai, io mi, iaau taar a utnaa raap taa muaat. 4 +Iaku, koku muaat aan a naangnaangin baa pa di gi wakaak wa a gaap koni, maa a lalaaun i ki u ra gaap. 5 A gaapimuaat kaai i ngaatngaat. Iaau ang babaalu ma ra dekdek na naagagon karom ta muaana baa in aak doko wa tapaamuaat, ma ang babaalu kaai ma ra dekdek na naagagon karom ta wewagua baa in aak doko wa tapaamuaat.
6 +Te baa in aak doko wa te,
ia kaai a taara diat a aak dokoi,
kabina maa God i paam a taara
welaar ut ma ra malalarina.
7 +Muaat a babuta ma muaat a wabure muaat, ma muaat a wateng a rakrakaan buaal.”
8 Namur God i piri karom Noaa ma tula natnatuna naa, 9 “Mi iaau paam anung kunubu ungaai ma muaat, ma ungaai kaai ma ra kum taptabumuaat namur. 10 Ma ungaai ma ra kum wewagua raap baa muaat pari ungaai ko ra paraau, a kum pika, a kum laa na wewagua ma ra kum lomlom na wewagua, a kum lalaaun na utnaa raap u ra rakrakaan buaal. 11 Bari ia anung kunubu ang paami ungaai ma muaat: Pang kamaar wa balet ma kum lalaaun na utnaa raap ma tina lomon. Painte. Ma pang baanaakaka balet a rakrakaan buaal ma ra tina lomon.
12-13 “Ang paam a kunubu naliwan taang ma muaat ma ra kum lalaaun na utnaa raap baa diat ki karom muaat, turpaai mi ma in waan waanwaan karom a kum taaun taara raap namur. Ang ung taa in tinaagagol naliwan u ra kum pakpakaana baakut, kupi a wakilang i ra nung kunubu karom a rakrakaan buaal. 14 Baa ang taar wa ta kum baakut na baata nate u ra rakrakaan buaal, ma in tinaagagol in waan paat uni, 15 ang nuk paa nung kunubu naliwan taan daat, muaat ma ra kum lalaaun na utnaa raap. Pa ta lomon balet ma in kamaar wa muaat. 16 Baa in tinaagagol in waan paat naliwan u ra kum pakpakaana baakut, ma ang baboi, ang nuk paa a kunubu takum naliwan taang ma ra kum lalaaun na utnaa raap u ra rakrakaan buaal.”
17 Ma God i piri taan Noaa naa, “In tinaagagol ia a wakilang i ra kunubu baa iaau paami naliwan taang ma ra kum utnaa raap baa i lalaaun u ra rakrakaan buaal.”
A tula natun Noaa
18 A tula natun Noaa baa ditul pari ko ra paraau a iaanditul maa Sem, Aam ma Iaapet. Ma Aam a tamaan Kaanaan. 19 A tula muaana mi, tula natun Noaa, a taara raap diat waan paat kon ditul, ma diat ki weraan u ra rakrakaan buaal.
20 Noaa a tena minamaarut. Ia a mugaana muaana baa i maarut a wanua na waain. 21 Raa bung, baa i inim paa a polo na waain, i sipaak uni, ma i inep towaturia taai u ra nuna ruma na sel. 22 Aam, a tamaan Kaanaan, i babo taau un tamaana Noaa i towaturia, ma i wapua taa ru tateina nataamaan. 23 Sem ma Iaapet diaar lo paa ina maalu ma diaar ung paakpaak paai u ra ru pupuakindiaar, ma diaar waan ruk ma ra tamarundiaar u ra ruma na sel, ma diaar burung baat taa tamaandiaar maa i towaturia. Diaar babo ingen, maa pa diaar nemi naa diaar a babo tamaandiaar baa i towaturia.
24 Baa sipaak ia raap, Noaa i tawaangun paat, ma i walangoro a utnaa baa a murmur na natuna ia paam taai karomi. 25 Ma i piri naa,
“A dekdek na naagagon in lo Kaanaan!
In wilawilaau biaa ku karom a kum tateina.”
26 I piri kaai lenbi,
“Din pir walaawa paa a Tadaaru, a God anun Sem.
Kaanaan in wilawilaau anun Sem.
27 God in wangaala paa a taara anun Iaapet,
ma a taara anun Iaapet diat a ki wakaak ungaai ma ra taara anun Sem,
ma Kaanaan in wilawilaau anun Iaapet.”
28 Namur taa ra ina lomon, Noaa i lalaaun paa balet 350 kilaala. 29 Io, a kum kilaala na lalaaun raap anun Noaa i welaar ma 950, ma namur i maat.
+ 9:1 Tur 1:28 + 9:4 Lewi 7:26,27; 17:10-14; 19:26; Nag 12:16,23; 15:23 + 9:6 Pin 20:13; Tur 1:26 + 9:7 Tur 1:28