35
Iaakob i waan talili balet
urong Betel
1 +God i piri karom Iaakob naa, “Un waan ma un ki irong Betel ma un paam ta wunuwung na waat na tuntun wetabaar karom iaau, u ra wanua baa iaau aa waan paat paa mun karom ui iaai, baa u welulu ino paa kon temlik Esaau.”
2 Io, Iaakob i piri karom diwaatamaana ut, ma diat kaai baa diat ki u ra nuna naagagon naa, “Muaat a rakaan wa a kum taabataaba na god anu ra taara ingen baa kuraa ut naamuaat, muaat a wagomgom pa muaat, ma muaat a kiaana wa anumuaat kum maalu. 3 Ma daat a waan tato unaanga Betel, ma ang paam ta wunuwung na waat na tuntun wetabaar karom God. Maa i waraaut iaau u ra bung baa anung lalaaun i purpuruan, ma i ki ungaai ma iaau u ra kum wanua raap baa iaau aa waan paa iaai.”
4 Io, diat taar raap taa a kum taabataaba na god, ma ra kum ring ko ra talingaandiat karom Iaakob, ma Iaakob i punang wa diat natudaangi ra in ngaala na diwaai irong Sekem. 5 Ma namur diat waan. Ma a dekdek na bunurut baa God i taar wai, i lo a kum taamtaamaan baa a taara Israael diat waan marawaai naan diat, ma pa diat baanaakaka a taara Israael.
6 Iaakob ma ra taara raap baa diat weur mai, diat waan paat irong u ra taamaan Lus, baa di waatungi kaai baa Betel, u ra pia Kaanaan. 7 Matira i paam taa a wunuwung na waat na tuntun wetabaar karom God, ma i waatung taa a wanua maa baa El Betel,* kabina maa God ia waan paat paa karomi iaai, u ra pakaana bung baa i welulu paa kon tenalik.
8 Deboraa, a tabuan baa i baboura Rebekaa tur paai baa i naat, i maat, ma di punang taai natudaangi ra in diwaai matira marawaai Betel. Io di waatung in diwaai maa baa In Diwaai na Niluan.
9 Ma un raa bung balet, baa Iaakob i waan talili taangirong Mesopotaamia, God i waan paat paa karomi a weru pakaan, ma i pir wadaan taai. 10 +Ma i piri taana naa, “A iaam Iaakob, iaku wakir balet ma din waatung ui baa Iaakob, a iaam maa Israael.” Io, i waatung taai baa Israael. 11 +Ma God i piri taana kaai lenbi, “Iaau God baa iaau Dekdek Aakit. Muaat a babuta ma muaat a wabure muaat. Ma a kum ngaala na wunwuna taara diat a waan paat kon ui. Ma un waan paat a tamaa ra kum king kaai. 12 A pia baa iaau taari taan Aabaraam ma Aaisaak, mi iaau taari taam, ma karom anum wuna taara namur taam.” 13 Ma God i waan tato balet koni, ko ra wanua baa diaar pirpir iaai.
14 +Iaakob ia watur taa a toro na waat u ra wanua baa God ia pirpir paa karomi iaai, ma i labo taa a waain ma ra wel nate uni, welaar ma ra wetabaar karom God. 15 Ma i waatung taa a wanua baa diaar pirpir ungaai ma God iaai, naa Betel.†
Raakel i maat
16 Diat waan ko ra taamaan Betel, ma baa diat waan waanwaan marawaai kup a taamaan Epraat, Raakel i kariaanai naa marawaai ma in babuta, iaku anuna binabuta pa i koina. 17 Baa i kariaana a ngaala na ngunungut, a tabuan baa i waraauti u ra binabuta i piri taana naa, “Koku u burut, maa u aa buta paa balet raa naat muaana.” 18 Baa marawaai ma in maat, i lo dadaip tintinip paa, ma i waatung taa a iaan natunalik baa Benoni. Io, i maat. Iaku tamaana i taar taa a iaa ra naat baa Beniaamin.‡
19 Baa Raakel i maat, diat punang taai u ra papaara aakapi baa i waan kup Epraat, baa di waatungi kaai naa Betilem. 20 Iaakob i watur taa a toro na waat nate u ra tung na minaat in Raakel, ma tuk mari a toro na waat maa i tur na aaim u ra nuna tung na minaat. 21 Israael i kakaraai balet ma i watur anuna ruma na sel namur taan Migdaal Eder. 22 +Baa Israael diat, diat ki u ra taamaan maa, Ruben i ruk ma i inep ungaai ma Bilaa a tabuan anun tamaana, ma Israael i walangoro a pirpir u ra pinapaam mi Ruben i paami.
A kum natnatun Iaakob
A 12 a kum naat muaana, a kum natnatun Iaakob, bari diat:
23 A kum natnatun Leaa:
Ruben, a mugaana natun Iaakob,
pataap Simion, Lewi, Iudaa, Isaakaar, ma Sebulon.
24 A ru natun Raakel:
Iosep ma Beniaamin.
25 A ru natun Bilaa, a tultul na tabuan anun Raakel:
Daan ma Naaptaali.
26 A ru natun Silpaa, a tultul na tabuan anun Leaa:
Gaad ma Aaser.
Bi diat a kum natnatun Iaakob, a kum naat muaana baa di buta diat irong Mesopotaamia.
27 +Iaakob i waan paat karom tamaana Aaisaak u ra taamaan Maamre, marawaai Kiriaat-Aarbaa, baa di waatungi kaai baa Ebron, a taamaan baa Aabaraam ma Aaisaak diaar ki paa iaai. 28-29 Aaisaak i takaana aakaka. I lalaaun paa 180 kilaala. Ma i ung wa anuna lalaaun, ma i maat. Ma a ru natnatuna, Esaau ma Iaakob diaar punang wai. Io, Aaisaak i ngo welaar ma ra nuna taara baa diat maat namuga taana.
+ 35:1 Tur 28:11-17 * 35:7 El Betel a kukuraaina baa “God anu ra taamaan Betel” + 35:10 Tur 32:28 + 35:11 Tur 17:4-8 + 35:14 Tur 28:18,19 † 35:15 Betel a kukuraaina baa “ruma anun God” ‡ 35:18 Benoni a kukuraaina baa “natu ra ngunungut” ma Beniaamin a kukuraaina baa “in ki u ra papaara ot na limaang” + 35:22 Tur 49:4 + 35:27 Tur 13:18