48
Iaakob i pir wadaan Maanaase ma Eparaaim
1 Namur Iosep i walangoroi naa tamaana i malaapaang. Io, i ben pa ru natnatuna, Maanaase ma Eparaaim, ma ditul waan. 2 Baa di wapua taa Iaakob naa, “Natumlik Iosep mari ut ia,” io, Iaakob i wadekdek paai ku, ma i ki tur u ra baana. 3 +Iaakob i piri karom Iosep naa, “God baa i Dekdek Aakit i waan paat karom iaau irong Lus u ra pia Kaanaan ma i pir wadaan ta iaau marong. 4 Ma i piri taang lenbi, ‘Iaau ang tabaara ui ma mongoro na natnatum, un wabure, ma un waan paat a tamaa ra mongoro na wunwuna taara. Ma iaau ang taar a pia Kaanaan kupi anum takum ma karom anum taara namur taam.’
5 “Baa pa iaau waan utbaai urin, u aa wangaala taa a ru natnatum a ru naat muaana min Aaigipto. Ma mi iaau nemi naa din luk diaar ungaai ma ra kum natnatung. Eparaaim ma Maanaase diaar aru natnatung, welaar ma Ruben ma Simion diaar aru natnatung. 6 Ta kum naat baa din buta ta diat un ui namur taan diaar bi, diat a kum natnatum. Diat a kakale u ra kum taamtaamaan baa Maanaase ma Eparaaim diaar a naagagoni.
7 +“U ra nung winawaan talili taangirong Mesopotaamia, Raakel i maat taau taandaat irong u ra pia Kaanaan, ma iaau tapunuk aakit uni. Daat welwelik kinalik utbaai kon Epraat, io iaau punang taai maku u ra papaa ra aakapi baa i waan kup Epraat.” (A taamaan baa mari di waatungi ma Betilem.)
8 Baa Israael i babo paa a ru natnatun Iosep, i wetiri naa, “Woi diaar mi?” 9 Iosep i baalu tamaana naa, “A ru natnatung baa God i tabaara ta iaau ma diaar min.” Io, Israael i piri, “Ben ta diaar urin karom iaau, baa ang pir wadaan ta diaar.” 10 Israael ia takaana ma pa i babo wakaak ma, maa a ruin mataana diaar aa gawul. Io, Iosep i ben taa a ru natnatuna marawaai karomi, ma tamaana i dum a papaara waandiaar ma i raat pa diaar. 11 Israael i piri karom Iosep lenbi, “Pa iaau nuki balet ma naa ang babo taa a mataam, iaku God ia mulaaot ta iaau kupi ang babo kaai a ru natnatum mi.”
12 Ma Iosep i aal atur paa ru natnatuna baa diaar ki naa ra kakin Israael, ma i ki but keke ma ra mataana unapia karom tamaana. 13 Ma namur Iosep i watur taa Eparaaim u ra papaara ot na limaana kup a maira na limaan Israael, ma Maanaase i watur taai u ra maira na limaana kup a ot na limaan Israael, ma i ben marawaai diaar karomi. 14 Iaku Israael i kado bolo a ot na limaana ma i ungi u ra in lorin Eparaaim, a murmur. Ma i kado bolo a maira na limaana ma i ungi u ra in lorin Maanaase, a mugaana. 15-16 Ma i pir wadaan Iosep lenbi,
“A God baa tabung Aabaraam ma tamaang Aaisaak,
diaar tartaraam karomi,
in wadaan a ru naat bi.
Ia a God baa anung tena baboura
u ra nung lalaaun raap tuk u ra bung mi,
a Aangelo baa i walaaun pa iaau
ko ra nung kum mawaat.
Diaar a wabure u ra rakrakaan buaal.
Ma a taara pa diat a dumaana a iaang
ma a iaan tabung Aabaraam
ma ra iaan tamaang Aaisaak.”
17-18 Baa Iosep i babo tamaana i ung a ot na limaana u ra in lorin Eparaaim, pa i gaaia. I piri naa, “Pate, tamaang, bi ia a mugaana naat. Un ung a ot na limaam u ra in lorina.” Io, i paam paa a limaan tamaana kupi in rakaan wai ko ra in lorin Eparaaim ma in ung taai u ra in lorin Maanaase. 19 Iaku tamaana pa i mulaaot ma i piri, “Iaau aa nunurai, natunglik, iaau aa nunurai. A bure na taara diat a waan paat ut kon Maanaase. Iaku a murmur na tenalik in ki na ngaala taana, ma anuna wuna taara diat a waan paat mongoro na wunwuna taara.” 20 +Israael i pir wadaan ta diaar u ra bung maa ma i piri naa,
“Baa a taara Israael diat a pir wadaan wetwetalaai diat,
diat a waatung a ru iaamur, lenbi,
‘God in pir wadaan ui welaar ma i wadaan Eparaaim ma Maanaase.’ ”
Io lenmaa, i ung taa Eparaaim a mugaana taan Maanaase.
21 Ma Israael i piri karom Iosep lenbi, “Iaau kariaana iaau naa ang maat ma, iaku God in ki ungaai ma muaat, ma in ben ta muaat balet kup a pia anu ra kum tamtamaamuaat. 22 Ma karom ui, anung wetabaar in ngaala taa ra wetabaar baa ang taari karom a kum tatem liklik. Ang tabaara ui ma ra koina pia irong Sekem, baa iaau lo paai ko ra taara Aamor ma ra nung in liwan na wineium ma ra nung panpanaak.”
+ 48:3 Tur 28:13,14 + 48:7 Tur 35:16-19 + 48:20 Ebr 11:21